Diari Oficial de la Generalitat Valenciana


Sumari del DOGV 6164, del 14-12-2009 (2009/14723)

ORDE de 3 de desembre de 2009, de la Conselleria d'Agricultura, Pesca i Alimentació, per la qual es regula el reconeixement i el registre d'entitats amb servicis d'assessorament a les explotacions agràries a la Comunitat Valenciana.
----------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2009/12/03/(1)/dof/vci/html**

### Dades del document

Número de DOGV
:   6164

Data del DOGV
:   14-12-2009

Secció del DOGV
:   I. DISPOSICIONS GENERALS

Número del document
:   2009/14658


Data del document
:   03-12-2009

Organisme emissor
:   Conselleria d'Agricultura, Pesca i Alimentació

Tipus de document
:   Ordre

Descriptors 

:   * explotació agrària
    * registre de documents
    * legislació

ORDE de 3 de desembre de 2009, de la Conselleria d'Agricultura, Pesca i Alimentació, per la qual es regula el reconeixement i el registre d'entitats amb servicis d'assessorament a les explotacions agràries a la Comunitat Valenciana. [2009/14438]  
La política agrícola comuna ha anat integrant progressivament les noves demandes de la societat respecte a una agricultura sostenible, respectuosa amb el medi ambient, la salut pública i la sanitat i el benestar animal. Ha establit el concepte de condicionalitat com el conjunt de pràctiques agràries que han d'aplicar els agricultors i els ramaders en les seues explotacions respecte a unes bones condicions agràries i mediambientals, així com dels denominats requisits legals de gestió.  
El Reglament (CE) número 1782/2003, de 29 de setembre de 2003, del Consell, introduïx l'obligació dels agricultors i dels ramaders que perceben pagaments directes a complir amb els requisits legals de gestió i amb les bones condicions agràries i mediambientals, i insta la creació de sistema d'assessorament als agricultors sobre la gestió de les terres i les explotacions que ha d'englobar com a mínim, els requisits legals de gestió i les bones condicions agràries i mediambientals.  
El Reglament (CE) número 1698/2005, de 20 de setembre de 2005, del Consell, relatiu a l'ajuda al desenvolupament rural a través del Fons Europeu Agrícola de Desenvolupament Rural (FEADER), considera que la implantació dels servicis de gestió, substitució i assessorament destinats als agricultors faciliten la gestió i augmenten el rendiment global de les seues explotacions, i a este efecte establix unes ajudes decreixents al llarg d'un període màxim de cinc anys, amb la finalitat de cobrir els costos de la seua implantació. El Reglament 1698/2005, establix igualment ajudes per a fer front al cost d'utilització pels agricultors dels servicis d'assessorament que incloguen, com a mínim, els requisits de gestió obligatoris i les condicions agrícoles i mediambientals satisfactòries del Reglament (CE) número 1782/2003, així com sobre les normes relatives a la seguretat laboral basada en la legislació comunitària.  
El Reial Decret 520/2006, de 28 d'abril, regula les entitats que presten servici d'assessorament a les explotacions agràries i, així mateix, la concessió d'ajudes a la seua creació, adaptació i utilització, així acomplix la normativa comunitària.   
En el Marc Nacional de Desenvolupament Rural 2007-2013 es contempla la implantació de servicis d'assessorament com una mesura prioritària per contribuir al compliment dels requisits de la condicionalitat. Establix les obligacions i els requisits que han de reunir les esmentades entitats d'assessorament, i que la competència del reconeixement siga de l'òrgan competent de la Comunitat Autònoma on prevegen exercir la seua activitat, així com el registre de les entitats reconegudes per estes i de totes les oficines que actuen en el seu territori.  
El Reglament (CE) número 73/2009, de 19 de gener de 2009, del Consell, deroga el Reglament número 1782/2003, i considera la necessitat continuar aplicant el sistema complet per a oferir assessorament a les explotacions agràries. Establix que el denominat «sistema d'assessorament a les explotacions» serà voluntari per als agricultors i ha de tractar, com a mínim, els requisits legals de gestió enumerats en l'annex II i les bones condicions agràries i mediambientals esmentades en l'article 6 i definides basant-se en el marc establit en l'annex III.   
El Reial Decret 486/2009, de 3 d'abril, que substituïx el Reial Decret 2352/2004, de 23 de desembre, establix els requisits legals de gestió i les bones condicions agràries i mediambientals, i té en compte les modificacions de la legislació comunitària i les recomanacions de la Comissió en relació a l'aplicació de la condicionalitat.  
Sense perjuí de l'aplicabilitat de les disposicions anteriorment indicades, es fa necessari desenvolupar la normativa en l'àmbit de la Comunitat Valenciana, d'acord amb les modificacions presentades a la Comissió per a la seua aprovació referents a la normativa comunitària en el Marc Nacional i en el Programa de Desenvolupament Rural de la Comunitat Valenciana 2007-2013, aprovat per la Decisió de la Comissió C (2008) 3841, de 16 de juliol de 2008, dels requisits i les obligacions que s'han de complir per les entitats d'assessorament per al seu reconeixement i inscripció, i crear el Registre d'Entitats amb Servicis d'Assessorament de la Comunitat Valenciana.  
En conseqüència, d'acord amb les competències exclusives en agricultura i ramaderia que té atribuïdes la Generalitat per l'Estatut d'Autonomia de la Comunitat Valenciana, en l'article 49.1.10ª i 3.3ª, d'acord amb les bases i l'ordenació de l'activitat econòmica general, a proposta del titular de la direcció general competent en matèria d'ajudes estructurals, fent ús de les atribucions conferides en l'article 28 e de la Llei 5/1983, del Consell, en la redacció feta per la Llei 12/2007, de 20 de març,  
ORDENE  
Article 1. Finalitat  
Regular en l'àmbit de la Comunitat Valenciana les condicions que ha de complir el sistema d'assessorament a les explotacions agràries a l'efecte d'allò que es disposa en el Reglament (CE) número 1698/2005 i en el Reglament (CE) número 73/2009, així com establir els requisits per al reconeixement de les entitats que presten estos servicis i la seua inscripció en el Registre d'Entitats amb Servicis d'Assessorament de la Comunitat Valenciana.  
Article 2. Àmbit de l'assessorament  
1. Les entitats que presten servicis d'assessorament a l'efecte d'esta normativa, han de realitzar la seua activitat d'assessorament en les fases següents:  
- Diagnòstic de la situació.   
- Definició i proposta de les millores necessàries en les matèries que a continuació es detallen.  
- Execució de les millores proposades.  
Les matèries objecte de l'assessorament, almenys, han de comprendre:  
a) Requisits legals de gestió, relatius a salut pública, sanitat animal, sanitat vegetal, medi ambient i benestar dels animals, als quals es referix l'article 5 i l'annex II del Reglament (CE) número 73/2009, les disposicions del qual es recullen en l'annex I del Reial Decret 486/2009, de 3 d'abril, sobre l'aplicació de la condicionalitat en relació amb les ajudes directes en el marc de la política agrícola comuna, i en la normativa que el desenvolupa, i en el Decret 91/2006, de 23 de juny, del Consell, sobre aplicació de la condicionalitat en relació amb les ajudes directes en el marc de la política agrícola comuna en l'àmbit de la Comunitat Valenciana.  
b) Bones condicions agràries i mediambientals, s'atén, entre d'altres circumstàncies, a les característiques de les superfícies de què es tracte, especialment les terres agràries que ja no s'utilitzen per a la producció, incloses les condicions climàtiques i de sòl, els sistemes d'explotació existents, la utilització de les terres, la rotació dels cultius, les pràctiques d'explotació agrària i les estructures d'explotació. Els requisits mínims de bones condicions agràries i mediambientals són els esmentats en l'article 6 del Reglament (CE) 73/2009, basant-se en el marc establit en l'annex III i regulats per l'esmentat Reial Decret 486/2009, de 3 d'abril, en l'annex II. Els requisits legals de gestió i les bones condicions agràries i mediambientals en l'àmbit de la Comunitat Valenciana es regulen en el Decret 91/2006, de 23 de juny, del Consell.  
c) En el cas d'agricultors jóvens, les relacionades amb l'inici de la seua activitat: capacitació en tècniques agràries, manipulació de productes fitosanitaris, fiscalitat, tècniques agràries i medi ambient.  
d) Normes relatives a la seguretat i la salut laboral.  
2. A més de les matèries d'obligat assessorament indicades en el punt anterior, amb l'objecte d'aconseguir un assessorament integral, es pot incloure l'assessorament en les matèries següents:  
- Gestió d'explotacions.  
- L'assistència a les explotacions per al foment de l'agricultura i la ramaderia ecològica, i de la producció integrada.  
- Assessorament per a la millora estructural, modernització i associacionisme de les explotacions.  
- Adaptació i mitigació dels efectes del canvi climàtic i la millora en la gestió de l'aigua.  
Article 3. Registre de les entitats reconegudes que presten servicis d'assessorament  
Les entitats que presten els servicis d'assessorament i les seues oficines d'assessorament que siguen reconegudes per la conselleria amb competència en matèria d'agricultura s'han de registrar d'acord amb les dades bàsiques que s'establixen en este article.  
1. Es crea el Registre d'Entitats amb Servicis d'Assessorament a la Comunitat Valenciana adscrit a la direcció general competent en ajudes estructurals, en el qual s'han d'inscriure els servicis d'assessorament per esta reconeguts, així com les oficines d'assessorament que actuen en l'àmbit de la Comunitat Valenciana.  
2. La cessió i l'intercanvi de les dades del Registre només es pot efectuar amb les autoritats competents de l'administració General de l'Estat i la Comissió Europea, exclusivament per a les finalitats pròpies de cada administració d'acord amb les competències respectives.  
3. En la fitxa registral de les entitats amb servicis d'assessorament han de constar, almenys, les dades següents:  
- Raó social, CIF, domicili social, telèfon, fax i adreça electrònica.  
- Forma jurídica.  
- Relació d'oficines d'assessorament.  
- Nombre total d'efectius personals de què disposa, s'han d'especificar els universitaris amb títol oficial, titulats en formació professional de grau superior en cada una de les àrees a què es referix l'article 4 i administratius.  
- director o representant.  
4. En la fitxa registral de l'oficina d'assessorament han de constar, almenys, les dades següents:  
- Entitat titular que presta el servici d'assessorament a les explotacions i vinculació entre oficina i entitat.  
- Adreça, telèfon, fax i adreça electrònica.  
- Àmbit geogràfic d'actuació: relació de municipis.  
- Nombre d'efectius personals de l'oficina: cal especificar l'equip tècnic d'universitaris amb títol oficial o titulats grau mitjà i administratius de què disposa.  
- director, responsable o representant.   
5. Els drets d'accés, rectificació i cancel·lació poden ser exercitats pels titulars inscrits davant dels òrgans que els van inscriure.  
6. La vigència d'inscripció en el Registre és de cinc anys, transcorregut l'esmentat període es notificarà de forma cautelar a l'entitat la seua extinció, i es produirà la baixa en el Registre de forma automàtica si no hi ha, prèviament, sol·licitud de pròrroga de permanència de l'entitat corresponent acompanyada amb la documentació actualitzada de compliment de requisits.   
Article 4. Requisits de les entitats d'assessorament agrari  
Les entitats que pretenguen prestar servicis d'assessorament, a l'efecte del Reglament (CE) número 1698/2005 i del Reglament (CE) 73/2009, a més de prestar assessorament als agricultors, almenys, en les matèries detallades en l'article 2.1, han de complir els requisits següents:  
a) Disposar d'oficines obertes al públic, almenys, durant 30 hores setmanals, en horari compatible amb l'activitat agrària i amb un àmbit d'atenció adequat a la dimensió, nombre i tipologia de les explotacions a què es pretén oferir el servici d'assessorament.  
b) Disposar, com a mínim, del personal assessor següent:  
b.1) Un equip tècnic de suport amb, almenys, un universitari amb títol oficial en cada una de les àrees següents: agronomia, veterinària, ciències biològiques o mediambientals o monts.  
b.2) Disposar en cada una de les seues oficines d'assessorament, almenys, d'un universitari amb títol oficial o titulat en formació professional de grau superior competent en algunes de les àrees indicades en la lletra anterior. El nombre de titulats i les seues especialitats ha de ser concorde amb les específiques orientacions productives, nombre i dimensió de les explotacions a què es pretén oferir el servici d'assessorament.  
c) L'equip tècnic de suport i l'assessor de les oficines, a més de disposar de la titulació exigida en b, ha d'acreditar haver rebut o comprometre's a rebre, en el termini màxim d'un any des de la seua inscripció en el Registre, una formació mínima de 50 hores lectives en matèria d'assessorament a les explotacions, que siga conforme en contingut i duració a l'activitat que cal exercir, així com una formació contínua per a actualització de coneixements, la valoració de la qual la farà la conselleria amb competència en matèria d'agricultura.  
d) Disposar de locals, de mitjans materials inclosos els informàtics i telemàtics, adequats a la labor d'assessorament, o comprometre's a adquirir-los. Així com disposar o tindre possibilitat d'accés a equips adequats d'anàlisi de sòls, aigües, residus i d'altres factors de l'activitat agrària, poden completar els servicis d'assessorament per mitjà de convenis amb entitats per a assessoraments específics.  
e) Acreditar experiència i fiabilitat en matèria d'assessorament tècnic a les explotacions agràries, d'acord amb allò que es preveu en l'article 12 del Reglament (CE) número 817/2004, de 29 d'abril, de la Comissió.  
f) Disposar d'un sistema de registre d'usuaris compatible amb el Sistema Integrat de Gestió i Control previst en el capítol 4 del títol II del Reglament (CE) número 73/2009, de 19 de gener, del Consell.  
Article 5. Reconeixement i inscripció   
1. Les entitats interessades a prestar servicis d'assessorament hauran de tindre personalitat jurídica, així com les unions o federacions d'estes o cooperatives relacionades amb l'activitat agrària, i incloure en els seus estatuts com a objecte social la prestació d'assistència i assessorament a agricultors i ramaders, i acreditar el compliment dels requisits assenyalats en l'article 4.  
2. La sol·licitud de reconeixement i inscripció en el Registre s'ha de dirigir al titular de la direcció general competent en ajudes estructurals de la conselleria amb competència en matèria d'agricultura, quan el seu àmbit d'actuació siga el de la Comunitat Valenciana.   
3. Han de presentar un projecte de servici d'assessorament en què s'han d'explicitar, almenys, els aspectes següents:  
a) Organigrama del servici, fins al nivell més descentralitzat.  
b) Pla o sistema d'assessorament i propostes de millora.  
c) Programa de formació d'agricultors en les matèries compreses en l'article 2.  
d) Programa de sensibilització o motivació activa.  
e) Sistema de seguiment d'orientacions.  
f) Mètodes d'avaluació tècnica de propostes.  
g) Pla financer, inclosa tarifació.  
h) Experiència acreditada en assessorament a les explotacions.  
4. El procediment de selecció o reconeixement és obert, rigorós i objectiu, es valora amb criteris tècnics el projecte d'assessorament presentat i l'experiència prèvia en assessorament a les explotacions.  
Article 6. Sol·licituds i documentació  
1. S'han de presentar les sol·licituds de reconeixement i inscripció en el Registre en la conselleria amb competències en matèries d'agricultura, al carrer d'Amadeu de Savoia, número 2, 46962 València, o en qualsevol dels altres llocs a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, s'ha d'adjuntar a la sol·licitud la documentació que en esta s'especifica. La conselleria competent ha de facilitar models normalitzats de sol·licitud i en el web (http://www.gva.es).  
2. Documentació que cal presentar amb la sol·licitud emplenada:  
- Fotocòpia compulsada del CIF i NIF de l'entitat i el seu representant.  
- Acreditació del representant de l'entitat.  
- Fotocòpia compulsada dels estatuts de l'entitat, en els quals s'ha de recollir l'objecte social d'assistència i assessorament a agricultors i ramaders.  
- Acord d'òrgan competent de sol·licitar el reconeixement i la inscripció registral.  
- Projecte d'actuació segons explícita l'article 5, que contemple els compromisos de l'article 4, en els àmbits d'assessorament de l'article 2 d'esta orde.  
- Memòria descriptiva de l'entitat de l'organització territorial i funcional del personal assessor amb relació al compliment, o compromís de reunir els requisits de l'article 4 en les matèries de l'article 2.  
- Fotocòpia compulsada de contractes de treball, títol o diplomes d'estudis i cursos de formació rebuts en les matèries d'assessorament de l'article 2, del personal assessor que tinga relació laboral amb l'entitat en el moment de la sol·licitud.   
- Si s'escau, compromisos de l'entitat del fet que determinats assessors disposen de la formació en les matèries d'assessorament a les explotacions en el termini màxim d'un any des de la seua inscripció en el Registre, i de presentar al moment oportú la documentació acreditativa del seu compliment.  
- Si s'escau, el compromís de l'entitat de disposar de determinats assessors, en un termini no superior als 30 dies des de la resolució de concessió d'ajudes, quan l'entitat opte a la següent convocatòria d'ajudes per a la implantació dels servicis d'assessorament.   
3. La resolució de reconeixement i inscripció correspon al titular de la direcció general competent en ajudes estructurals. S'ha de dictar, vist l'informe proposta emés pel titular del servici competent en ajudes estructurals, i el termini màxim per a resoldre és de sis mesos, des de la data de la presentació de la sol·licitud en el registre de l'òrgan competent. Transcorregut l'esmentat termini sense que s'haja notificat resolució expressa, es consideraran estimades les seues sol·licituds, llevat que concórreguen algunes de les excepcions de l'article 43.2 de la Llei 30/1992.  
Contra la resolució es pot interposar recurs d'alçada, dirigit a la persona titular de la conselleria amb competències en matèria d'agricultura.  
Article 7. Obligacions generals de les entitats que presten servicis d'assessorament  
1 Les entitats que presten servicis d'assessorament prestaran especial atenció al compliment de l'obligació que incumbix a tot agricultor que reba pagaments directes, i s'entenen per tals tot pagament abonat directament a este en virtut de qualsevol dels règims d'ajuda enumerats en l'annex I del Reglament (CE) número 73/2009, d'observar els requisits legals de gestió i les bones condicions agràries i mediambientals.   
2 Les entitats que presten servicis d'assessorament, en matèria d'accés públic a documents i de divulgació i informació de dades de caràcter personal o individual, han de complir allò que es disposa en l'article 13 del Reglament (CE) 73/2009. En tot cas, esta informació està subjecta a allò que es disposa en la Llei de Protecció de Dades de Caràcter Personal.  
3 Les entitats que presten servicis d'assessorament han de portar un registre informatitzat per al seguiment i control de les actuacions que realitza, en el qual consten els servicis d'assessorament prestats, amb indicació, almenys, de les dades següents:  
a) Data d'inici de l'assessorament.  
b) Demandant d'informació o assessorament, amb domicili i DNI o CIF.  
c) Dades de l'explotació gestionada pel demandant d'assessorament: orientació tecnicoeconòmica, nombre d'hectàrees total i de superfície agrícola útil (SAU), i nombre d'unitats de bestiar major (UBM), etc.  
d) Oficina d'assessorament.  
e) Motiu o tema de consulta, amb indicació de les disposicions i els articles de les normes nacionals o comunitàries afectades.  
f) Succinta exposició del consell o proposta de millora.  
g) Seguiment i, si s'escau, constatació de la seua aplicació.  
h) Despeses facturades del servici d'assessorament segons tarifes de l'entitat.  
Este sistema de registre integral permet el seguiment i el control de les actuacions que realitza l'entitat d'assessorament respecte a les explotacions agràries que assessora.  
4. Davant d'una inspecció a una explotació per part d'organismes competents i a petició de l'agricultor interessat, ha d'estar present el personal dels servicis d'assessorament que els va prestar el servici o, si s'escau, qui el substituïsca.  
5. Cada oficina d'assessorament ha de disposar d'un estudi actualitzat de la seua zona d'actuació, que reflectisca la situació socioeconòmica, amb especial referència al medi rural, en general, i al sector agrari, en particular, les seues deficiències, potencialitats, criteris i paràmetres de valoració. En tot cas, l'esmentat estudi ha de reflectir la situació de la zona amb relació al compliment per part de les explotacions de les matèries de l'article 2.  
Article 8. Obligacions específiques de les entitats reconegudes que presten servicis d'assessorament  
1 Les entitats reconegudes per a prestar els servicis d'assessorament han d'actuar amb plena objectivitat en les seues funcions d'assessorament, promouran les millores més convenients, programaran i efectuaran les activitats de formació d'agricultors necessàries per al compliment dels requisits legals de gestió i les bones condicions agràries i mediambientals i atendran en la seua labor a tots els agricultors que així ho sol·liciten, sense que puga prevaldre discriminació de cap gènere o condició.  
2 A l'efecte de comprovar la fiabilitat de l'assessorament que proporcionen en relació a les matèries explicitades en l'article 2, els servicis d'assessorament de les entitats privades i les seues oficines d'assessorament queden sotmesos al control i verificació de qualitat tècnica per part de la conselleria amb competències en matèria d'agricultura.   
3 Les entitats reconegudes han de comunicar al Registre totes les circumstàncies que modifiquen les fitxes registrals a què es referix l'article 3 d'esta orde.  
4 Les entitats reconegudes que presten els seus servicis a la Comunitat Valenciana han de presentar anualment, durant el primer trimestre de l'any següent, un informe d'actuacions, en el qual consten els resultats de la seua activitat, èxits i dificultats a la seua labor d'assessorament l'any anterior i perspectives per a l'any actual.  
Article 9. Control i inspecció   
Els controls i la verificació de la qualitat tècnica dels servicis d'assessorament dispensats correspon a la conselleria amb competència en matèria d'agricultura i es realitzaran segons allò que es disposa en el Reglament número 1975/2006, de 7 de desembre, de la Comissió, modificat pel Reglament (CE) 484/2009, de 9 de juny, de la Comissió, a l'efecte de comprovar el compliment de compromisos i obligacions de les entitats, i la formació del personal tècnic.  
L'incompliment de qualssevol dels requisits tinguts en compte per al seu reconeixement o de les obligacions o compromisos adquirits o l'evidència de falta de fiabilitat tècnica, pot donar lloc a la suspensió o declaració d'extinció del reconeixement de l'entitat o oficina implicada, amb audiència prèvia de l'entitat o de les oficines implicades, a la seua anotació o baixa en el Registre i, si s'escau, al reintegrament de les ajudes de l'administració que hagueren pogut percebre per a la prestació de servicis d'assessorament.  
DISPOSICIONS ADDICIONALS  
Primera  
Es faculta el titular de la direcció general competent en la matèria d'ajudes estructurals de la conselleria amb competències en matèries d'agricultura perquè emeta els actes, les resolucions i les instruccions que siguen necessaris per a l'aplicació d'esta orde.   
DISPOSICIONS FINALS  
Primera  
Esta orde entrarà en vigor l'endemà de la publicació en el Diari Oficial de la Comunitat Valenciana.  
València, 3 de desembre de 2009  
La consellera d'Agricultura, Pesca i Alimentació,  
MARITINA HERNÁNDEZ MIÑANA


Còpia Permalink ELI